Daar steek gereeld allerhande skelmstreke kop uit, maar dis veral wanneer Kersvader se slee op pad is dat die meeste skurke hulle slim (skelm) streke kom uitruk.
Hierdie is natuurlik die ideale geleentheid vir boewery aangesien heelwat belastingpligtiges nog vir hulle uitbetalings vanaf SARS wag. Dus word enige korrespondensie met groot opgewondenheid oopgemaak en word daar sommer links en regs op skakels gekliek. En net daar – in daardie vlietende oomblik tussen die wysvinger en die rekenaarmuis vind ‘n groot gemors plaas.
Hoe weet ek dis vals en hoe beskerm ek myself? Moenie e-posse beantwoord of oopmaak indien die oorsprong onbekend is nie. Moenie reageer op e-posse wat bankbesonderhede, “e-filing”-besonderhede of persoonlike besonderhede versoek nie.
SARS sal nooit bankbesonderhede per e-pos versoek of enige skakels na ander webtuistes verskaf nie. SARS sal nooit aanhegsels stuur wat *.htm of *.html is nie. SARS sal nooit vir jou kredietkaartbesonderhede vra nie.
“Refund from SARS” – Hierdie een het sekerlik die meeste slagoffers geëis. ‘n Mooie e-pos waar SARS vasgestel het dat volgens inligting tot hulle beskikking, jy geregtig is op ‘n sekere bedrag. Daar is ‘n aanhegsel (html) wat afgelaai moet word om kwansuis voltooi te word.
Wees asseblief hierdie feesseisoen ekstra versigtig vir die skurke en skelms daar buite. Hulle is slinks en uitgeslape en beslis besig met Kersinkopies.